Koreaansch Volksarmee

De Koreaansche Volksarmee is de Armee vun Noordkorea.

De Armee hett fief Truppenoorden, de Armee, de Marine, de Luftmacht, de Artillerietruppen un de Spezialtruppen.

Dat offizielle Datum, dat de Armee grünnt worrn is, is de 25. April 1932. Dat is de Dag, an den Kim Il-sung sien Antijapaansche Guerilla-Armee grünnt hett. To disse Tied hett de Armee aver noch nich veel daan un en richtige Armee is eerst 1939 mit de koreaansche Freewilligenarmee grünnt worrn. Dat weer in Yenan in China. Dor geev dat ok de eerste Militärschool. Bet 1945 harr de Trupp eerst 1000 Mann un hett de chineeschen Truppen gegen de Japaners ünnerstürr. Vun de Chinesen hebbt se ok Munition un Wapen kregen. Se hebbt vör allen in de Mandschurei fuchten, wo dat veel Koreaners geev. Se wullen Freewillige ünner de Koreaners winnen un denn op koreaansch Territorium marscheren. Bet September 1945 weer de Trupp op 2500 Lüüd wussen. Enn August 1945 harr de Sowjetunion Japan den Krieg verkloort un weer in’n Noorden vun Korea inmarscheert. Mit de Amerikaners weer afmaakt, dat se an’n 38. Bredengraad stoppt. An’n 12. Oktober hett de Sowjetunion all Wedderstands-Truppen in Noordkorea oplösen laten un an’n 21. Oktober hebbt se en ne’e regelte Trupp opstellen laten. An’n 8. Februar 1948 is dor offiziell de Koreaansche Volksarmee vun worrn. De 8. Februar 1948 weer ok bet 1978 dat offizielle Datum, dat de Armee grünnt worrn is, eerst denn hett Kim Il-sung den 25. April 1932 as Grünnungsdatum fastleggt. De Sowjetunion hett de Armee denn ok mit Wapen, Panzers un Artillerie versorgt.

So utrüst kunn de Armee 1950, as de Koreakrieg utbraken weer, de Süüdkoreaners gau trüchdrängen un hebbt de Hööftstadt Seoul innahmen. Denn sünd aver de Amerikaners inmarscheert un hebbt de Süüdkoreaners ünnerstütt. De Noordkoreaners sünd bet ganz in’n Noorden bet meist an de chineesche Grenz trüchdrängt worrn. 70.000 vun de 100.000 Mann starke Armee sünd dor bi doodbleven. Denn kemen de Chinesen de Noordkoreaners to Hülp. De Koreaansche Volksarmee weer denn blot noch en lütt Trupp, de de Chinesen man blot ünnerstütten kunn. Bet to’n Enn vun’n Krieg sünd so bi 290.000 Mann storven un 90.000 in Fangenschop kamen.

 Weblenken 

Kategorie:Militär
Kategorie:Noordkorea